মাওলানা সিদ্দীকুর রহমান রহ. ১৯৪৬ সালের ৫ মার্চ বাগের হাট জেলার মোল্লারহাট  থানার কোদায়িলা গ্রামের স্বনামধন্য ব্যক্তি জনাব মাকসুদুল হকের ঔরসে জন্মগ্রহণ করেন। শৈশবে তিনি ভর্তি হন নিজ গ্রামের মক্তবে। অতঃপর ইলমী নববী অর্জনের মানসে চলে যান গওহর ডাঙ্গা মাদরাসায়। সেখানে মেশকাত পর্যন্ত পড়ালেখা করেন এরপর চলে আসেন লালবাগ মাদরাসায়। সেখানে তিনি বুখারী শরীফের ১ম খণ্ড পড়েন মাওলান, হেদায়েতুল্লাহ রহ. ও শায়খুল হাদিস আল্লামা আজিজুল হক দা. বা. এর কাছে। দ্বিতীয় খণ্ড পড়েন মুফতি দ্বীন মুহাম্মদ রহ. আর শেষ করেন আল্লামা জাফর আহমাদ উসমানী রহ. এর কাছে। পড়ালেখা শেষে তিনি লালবাগ মাদরাসায় শিক্ষক  হিসেবে নিয়োগ পান। কিন্তু হঠাৎ অসুস্থ হয়ে পড়লে কর্মস্থেেল যোগদান থেকে বিরত থাকেন। এরপর ১৯৬৪ সালে পাকিস্থানের লাহোর জামিয়া আশরাফিয়ায় জগদ্বিখ্যাত আলেম মাওলানা ইদ্রীস কান্দলভী রহ. এর কাছে দ্বিতীয়বার বুখারী শরিফ পড়েন। দেশে ফিরে তিনি গওহর ডাঙ্গা মাদরাসায় নাজেমে তালিমাত হিসেবে যোগদান করেন। পরবর্তীতে আবার পাকিস্তানের করাচি চলে যান এবং ইউসুফ বিন নুরী রহ. এর দরসে শরিক হন। সেখানে থাকাকালীন করাচি ইউনিভার্সিটি থেকে অর্থনীতির ওপর এম এ অনার্স করেন।